FI Euroopan unionin virallinen lehti CE 78/624

(2004/C 78 E/0659)

KIRJALLINEN KYSYMYS P-3660/03

esittäjä(t): Olivier Dupuis (NI) komissiolle

(2. joulukuuta 2003)

Aihe: Lasten järkyttävä terveydentila Tšetšeniassa

Hasan Gadajev, joka johtaa Venäjää kannattavan tšetšeenihallinnon odottavien äitien ja lasten terveydentilasta vastaavaa osastoa, on ilmoittanut, että yli 80 prosentilla tšetšeenilapsista on terveydellisiä ongelmia. Tieto julkaistiin terveyskyselyn yhteydessä, joka kattoi koko Venäjän federaation alueen ja jossa 320 000 lasta tutkittiin rutiinitarkastuksilla Tšetšeniassa. Gadajevin mukaan nämä ongelmat ovat yleensä neurologisia tai psykologisia, vaikka useat lapset kärsivät myös anemiasta, endokrinologisista sairauksista sekä vatsa- ja suolisto-ongelmista. Sen lisäksi yli 40 prosenttia lapsista kärsii näkö- ja kuuloelinten sairauksista ja 70 prosentilla tutkituista lapsista on tuberkuloosi. Pitkässä luettelossa, joka on laadittu nuorten terveyteen kielteisesti vaikuttavista tekijöistä, Gadajev korostaa erityisesti koulutuksen kesken-jäämistä, ylisuuria luokkakokoja sekä lämpimän aterian ja liikunnan puutetta. Gadajev on todennut, että ”sodan seuraukset vaikuttavat valitettavasti lastemme terveyteen kielteisesti monen vuoden ajan”. Vaikka humanitaarisista asioista vastaava komissaari ja komission puheenjohtaja ovat tietoisia vakavasta tilanteesta, he eivät ole koskaan katsoneet aiheelliseksi lähteä Tšetšeniaan tutkimaan avun tarvetta ja määrittelemään mahdollisia toimia ratkaisun löytämiseksi murhenäytelmään.

Onko suunniteltu, että komission puheenjohtaja ja yksi komission jäsen lähtevät Tšetšeniaan ennen tämän komission toimikauden päättymistä hankkiakseen kaiken mahdollisen tiedon sen määrittelemiseksi, mitä Euroopan unioni voi tehdä, jotta se voi tarjota konkreettisia ratkaisuja siellä käynnissä olevalle inhimilliselle murhenäytelmälle? Mihin konkreettisiin toimiin komissio aikoo erityisesti ryhtyä auttaakseen tehokkaalla tavalla tšetšeenilapsia, joiden terveystilanne on järkyttävä? Aikooko komissio suositella, että jäsenvaltiot ryhtyvät yhteisiin toimiin, joilla pyritään järjestämään ylimääräinen humanitaarinen operaatio tuhansien erityishoitoa tarvitsevien tšetšeenilasten hoitamiseksi EU:n jäsenvaltioiden terveydenhuoltojärjestelmissä?

Chris Pattenin komission puolesta antama vastaus

(28. tammikuuta 2004)

Komissio on tietoinen ja huolissaan Pohjois-Kaukasuksen humanitaarisesta tilanteesta. Tšetšeniassa jatkuvien selkkausten vaikutus tavallisiin kansalaisiin ja erityisesti lapsiin on erittäin järkyttävää.

Komissio ja sen humanitaarisen avun toimisto (ECHO) on suurin humanitaarisen avun antaja Pohjois-Kaukasukselle. Vuodesta 1999 lähtien alueelle on myönnetty varoja 110 miljoonaa euroa. Tšetšenialle on jo myönnetty runsaasti rahoitusta, jolla on tarkoitus parantaa sen kehnoa terveysinfrastruktuuria, mahdollistaa puhtaan juomaveden tarjonta ja parantaa paikallisten asukkaiden sanitaatio-olosuhteita. Groznyssa on käynnissä neljässä eri paikassa erityisiä lasten terveysohjelmia. Näitä ohjelmia jatketaan ja lisäksi niitä käynnistetään pian kahdessa uudessa paikassa. Komissio toivoo, että näillä toimenpiteillä pystytään ajan mittaan parantamaan siviiliväestön erittäin heikkoa terveystilannetta Tšetšeniassa, mutta niin kauan kuin ihmiset elävät tällaisissa kurjissa olosuhteissa, ohjelmien vaikutus yleiseen terveystilanteeseen jää rajalliseksi.

Komissio ilmoittaa, että kehitysyhteistyöstä ja humanitaarisesta avusta vastaava komission jäsen teki vierailukäynnin Pohjois-Kaukasuksen alueella vuonna 2000. On valitettavaa, että alueen vaikean turvallisuustilanteen vuoksi useampia korkean tason vierailuja ei ole voitu toistaiseksi järjestää. Komissio haluaa tässä yhteydessä painottaa, että ECHO pyrkii tekemään säännöllisesti vierailukäyntejä Tšetšeniaan arvioidakseen yksityiskohtaisesti ja asiantuntevasti paikallisen väestön tarpeet ja kartoittaakseen, kuinka erityisesti lasten humanitaarista tilannetta voitaisiin parantaa. Tšetšeniassa toteutettujen ohjelmien laajuus ja vierailukäyntien tiheys riippuvat kuitenkin täysin alueen turvallisuustilanteesta.